Formația Fotbal Club Dinamo București 1948 a scăpat de retrogradarea directă din Superliga României și, acum, e aproape să câștige și barajul cu Miercurea Ciuc.
Performanța a fost posibilă, deoarece dinamoviștii Mircea Rednic, de la UTA Arad, Neluțu Sabău, de la Universitatea Cluj-Napoca, și Dorinel Munteanu, de la Oțelul Galați, nu au uitat că au petrecut ani frumoși în Șoseaua Ștefan cel Mare.
Suporterii Câinilor au realizat acum că au mers pe o politică greșită, în ultimii ani: soluția pentru atingerea obiectivelor s-a demonstrat că nu este investiția în jucători, ci asigurarea de antrenori dinamoviști la cât mai multe echipe adverse.
Practic, Câinii din Ștefan cel Mare ar mai fi avut nevoie de antrenori dinamoviști la încă 12 echipe din Superliga României și ar fi câștigat titlul de campioană.
Va fi mai greu să găsești o soluție de înlocuire a antrenorului în cazul Fotbal Club FCSB, unde tot toiagul ciobanului face legea.
Dar, până la urmă, au fost Lupii Galbeni mâncați de oaie, dar câinele roșu poate fi ciobănesc.
Într-un final a devenit limpede pentru toți bucureștenii cui mulțumește primarul general al Capitalei, pe numeroasele panouri electorale de pe străzi.